  Майя Бывальцева Якшур-Бодьяын спортъя тол элькун гурт шудонъёслэн талисманэз луоз Осконлык кизили. 27-тӥ толшоре со сярысь ивортэ Удмуртиысь физкультурая, спортъя но егитъёсын ужан политикая министерстволэн пресс-службаез. «Кизилилэн вить сиосыз олимпи кульчоослы укшало, буёлъёсыз Удмуртилэн но Якшур-Бодья ёрослэн куншетъёссылэн буёлъёсыныз герӟасько, возьмато Малпанэз, Ужез, Дыкужымез, Осконлыкез но Спортэз, кудӥз ваньзэ огазеясь берпуметӥ ёз луэ. Кизилилэн пытьыез кыдёке кошкись куас сюреслы укша. Куас сюрес вылын 24 кизилиос — ӵошатсконъёсы лыктӥсь 24 ёросъёс, нош 25-тӥез кизили — адямиосын, спортсменъёсын, учкисьёсын, висисьёсын Якшур-Бодья ёрос…», — озьы валэкто талисманэз ӵошатсконъёсты радъясьёс. Тол гурт шудонъёс 2017-тӥ арын 22–25 тулыспалэ ортчозы. Али Якшур-Бодьяын спортсменъёсты пумитаны дасясько — куас базаез быдэсак выльдо, хоккеен шудон коробка пукто. Ужъёсты чакланы вуылӥзы ни XXIII Спортэя тол элькун гурт шудонъёсты радъясь комитетлэн кивалтӥсез Наталья Сударикова но физкультурая, спортъя но егитъёсын ужан политикая министр Игорь Краснов. Чакланъёсъя, Якшур-Бодьяе 1 сюрс пала спортсменъёс вуозы. Ӵошатскон радлыкын — куасэн бызьылон, тол троеборье, хоккей, баскетбол, шахматэн но шашкиен шудон, ыбылӥськон, дартс. Тегъёс: Спорт Якшур-Бодья Удмуртия гуртшудонъёс  